Како
Владимир Васић 

Како...

»Како, где је?... Та зар умро? 

Еј, сирома Влада!« 

Тако пита, тако збори 

Дружиница млада.

Нисам, браћо, Бог ми с вама, 

Где ћу ја умрети? 

Та зар не знаш, луда рајо, 

На што смо заклети?

Не рекосмо л': под крилима 

Свилена крсташа 

Скупити се, припасати 

Маркова палаша?

А са њиме полетети 

Као браћа права, 

На душмане, на бојишта 

Љута и крвава.

Па тек онда, полагано, 

Од тих рана клети', 

»Збогом роде!« прошанути, 

Пасти, па умрети.

У Ерфурту, 1864 год.

Напомена 

Објављено у књизи Песме, стр. 74—75

Извори 

 Владимир Васић: Целокупна дела, Библиотека српских писаца, Издавачко предузеће " Народна просвета, Београд, страна 25.

Владимир Васић